cid:image004.png@01D76CE6.BC58C0D0*ข่าวประชาสัมพันธ์*

**เอสซีจี สนับสนุนนวัตกรรมป้องกันโควิด**

**โรงพยาบาลสนามบีดีเอ็มเอส**

**เสริมความพร้อมช่วยผู้ป่วยอาการรุนแรงปานกลาง ตัดวงจรเจ็บป่วยรุนแรง**

**นายนิธิ ภัทรโชค กรรมการผู้จัดการใหญ่ ธุรกิจซีเมนต์-ผลิตภัณฑ์ก่อสร้าง** และ **ดร.สุรชา อุดมศักดิ์ ผู้ช่วยผู้จัดการใหญ่ ธุรกิจเคมิคอลส์ เอสซีจี** ร่วมส่งมอบนวัตกรรมและอุปกรณ์ป้องกันโควิด ให้แก่ โรงพยาบาลสนามบีดีเอ็มเอส สนามกีฬา ทอ.(ธูปะเตมีย์) โดยมี **แพทย์หญิงปรมาภรณ์ ปราสาททองโอสถ ประธานกรรมการบริหาร และกรรมการผู้อำนวยการใหญ่ บริษัท กรุงเทพดุสิตเวชการ จำกัด (มหาชน)** และ**กรรมการมูลนิธิ มูลนิธิเวชดุสิตในพระอุปถัมภ์ของสมเด็จพระเจ้าพี่นางเธอ เจ้าฟ้ากัลยาณิวัฒนา   
กรมหลวงนราธิวาสราชนครินทร์** รับมอบ

เอสซีจี ได้สนับสนุนนวัตกรรมป้องกันโควิด และอุปกรณ์ต่าง ๆ ในการทำโรงพยาบาลสนามบีดีเอ็มเอส ได้แก่ **เตียงสนามกระดาษเอสซีจีพี** **นวัตกรรมห้องแยกป้องกันเชื้อความดันลบแบบเคลื่อนที่** (Negative Pressure Isolation Room) มีระบบป้องกันการแพร่กระจายของเชื้อ ด้วยระบบควบคุมความดันอากาศ และระบบกรองอากาศระดับ HEPA ที่ช่วยกรองอากาศให้สะอาด ปลอดภัย และสามารถติดตั้ง-รื้อถอนได้ง่าย เคลื่อนย้ายสะดวก โครงสร้างทุกชิ้นแข็งแรง ใช้พลาสติกเป็นส่วนประกอบหลัก จึงมีน้ำหนักเบาแต่แข็งแรงทนทาน**ฉากกั้นซีเมนต์ไฟเบอร์สำหรับกั้นห้อง** (SCG Cement Board Partition) ที่สามารถเช็ดล้าง ทำความสะอาดได้ง่าย

นอกจากนี้ ยังได้สนับสนุน **ชุดติดตามสุขภาพทางไกล** (DoCare Tele-monitoring System) ที่ผู้ป่วยสามารถใช้วัดค่าสุขภาพของตัวเองได้รายวัน พร้อมระบบแจ้งเตือนอัตโนมัติเมื่อค่าสุขภาพมีความผิดปกติ โดยสามารถพูดคุย ปรึกษาแพทย์ผ่านชุดอุปกรณ์ เพิ่มความอุ่นใจในการรักษา **วาโรการ์ด เอ๊กซ์ตราแคร์** (**Varogard Extra Care)** น้ำยายับยั้งเชื้อไวรัส เชื้อรา และแบคทีเรีย 99.99 % มีคุณสมบัติออกฤทธิ์รวดเร็วภายใน 1 นาที ปกป้องพื้นผิวยาวนาน 72 ชม. และ**เจลล้างมือไอ-โพรเท็ค นาโนพลัส** (i-Protec Nano+Hand Sanitizer)

โรงพยาบาลสนามบีดีเอ็มเอส สนามกีฬา ทอ.(ธูปะเตมีย์) ได้รับการสนับสนุนอาคารสถานที่จากกองทัพอากาศ โดย BDMS ได้เข้าไปปรับปรุงพื้นที่ วางระบบโรงพยาบาลสนาม อุปกรณ์ทางการแพทย์ พร้อมจัดทีมบุคลากรทางการแพทย์ มีความพร้อมรองรับผู้ป่วยโควิด 19 ได้จำนวน 100 เตียง โดยรับผู้ป่วยกลุ่มสีเหลือง ซึ่งเป็นผู้ป่วยที่มีอาการรุนแรงปานกลาง ผ่านทีมแพทย์ของโรงพยาบาลภูมิพลอดุลยเดช กรมแพทย์ทหารอากาศ ทั้งนี้ BDMS ได้นำนวัตกรรมมาประยุกต์ใช้ในโรงพยาบาลสนามฯ มีหุ่นยนต์อัจฉริยะในการส่งอาหารและยาให้แก่ผู้ป่วย เพื่อลดความเสี่ยงในการติดเชื้อ และนำระบบเทคโนโลยีมาใช้ในการดูแลรักษาเพื่อลดการสัมผัสผู้ป่วยอีกด้วย

-----------------------------------------------------------------------------------